Bavarska policija je privela 37-godišnjeg Hrvata nakon što je u jednoj podzemnoj željeznici u Münchenu pokazivao i uzvikivao parole protiv stranaca i dizao ruku u pozdrav Hitleru, prenosi Fenix magazin.

Prema policijskom priopćenju incident se dogodio u ponedjeljak, 16. rujna, oko 22.40 sati u podzemnoj željeznici Sendlinger Tor Platz.

Hrvat je uzvikivao nedolične parole protiv stranaca. Policajci su bili u rutinskoj ophodnji kad su vidjeli Hrvata kako uzvikuje parole. Nije prestao niti kad su došli pred njega. Hrvat je čak i pred njima dizao ruku u pozdrav Hitleru.

Zbog toga, kao i zbog agresivnog ponašanja, 37-godišnji Hrvat je uhićen. Odveden je u policijsku postaju, a nakon ispitivanja je pušten na slobodu.

Protiv njega će biti podignuta kaznena prijava.

Uzrok takvomu ponašanju se ne navodi u policijskom priopćenju.